《折杨柳》
宋代·王铚

手拗杨柳赠行人，情条恨叶江南春。
朦胧疏烟湿芳草，摇落微风生白苹。
长亭短亭锁离魂，古情不尽今情新。
一声骊歌几声哭，行人去后春江绿。
歌哭相杂江水头，相看不发情何属。
江河到海有穷日，轮蹄行路无已时。
路傍杨柳折已尽，东风再换明年枝。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。